שרה קאנינג

**שרה קאנינג** (באנגלית: **Sara Canning**; נולדה ב-14 ביולי 1987) היא שחקנית קנדית. היא כיכבה בסדרת הטלוויזיה של רשת CW, "יומני הערפד" בתור ג'נה סומרס, והופיעה בסרט הקולנוע "שדה שחור" משנת 2009. היא כיכבה בתור דילן וויר בסדרת הטלוויזיה הקנדית "בראשית: עולם חדש" ובתור ד"ר מליסה קונור בדרמה הרפואית "תרופה". קאנינג הופיעה בסרט הקולנוע משנת 2017 "כוכב הקופים: המלחמה". היא ידועה גם מתפקידה כז'קלין שזצ'קה בסדרת הטלוויזיה של נטפליקס "סדרה של צרות".

## ראשית חייה
קאנינג נולדה בגנדר, ניופאונדלנד, שבקנדה, היא בתם של וויין ודפני קאנינג. היא התגוררה בבראונ'ס ארם, ניופאונדלנד עד גיל אחת עשרה, ולאחר מכן גדלה בפארק שרווד, עיירה ליד אדמונטון שבאלברטה. היא התחרתה כמחליקה אמנותית בילדותה ובשנות נעוריה המוקדמות, והתעניינה בתיאטרון כתלמידה בחטיבת הביניים. קאנינג כיכבה במספר הפקות תיאטרון בזמן שלמדה בתיכון Bev Facey, ושיחקה בהצגות בעיר הולדתה בפסטיבל פלייס.

קאנינג ערכה את הופעת הבכורה המקצועית שלה במשחק בגיל 18, במחזה המבוסס על הספר ג'ורג' אורוול "1984", בתיאטרון סיטדל באדמונטון. היא החלה ללמוד אמנות באוניברסיטת אלברטה. קאנינג, שעדיין התעניינה בתיאטרון, עזבה את האוניברסיטה בגיל 19 ועברה לוונקובר כדי לפתח קריירה במשחק. היא סיימה תוכנית משחק מול מסך בת שנה בבית הספר לקולנוע של ונקובר בשנת 2007.

## קריירה
קאנינג מצאה סוכן והחלה לשחק בתפקידי אורח בסדרות טלוויזיה ובסרטי טלוויזיה שהופקו בוונקובר. תפקידה הראשון היה בשנת 2008, כשגילמה את ניקי הילטון בסרט "נסיכת פפראצי: סיפורה של פריס הילטון". בשנת 2009, היא הופיעה בתפקידי אורח בסדרות "סמולוויל" ו"קייל XY", וכיכבה בסרט הטלוויזיה המבוסס על אירועים אמיתיים, "נלקח באור יום". בסרט הטלוויזיה קאנינג גילמה את אן סלוטי, נערה בת 17 שנחטפה על ידי פושע מטורף (ג'יימס ואן דר ביק).

בשנת 2009, קאנינג צילמה פרק פיילוט לסדרת הטלוויזיה של רשת CW, "יומני הערפד". עוד בשנת 2009 היא כיכבה בסרט העלילתי "שדה שחור", סרט גותי מהמאה ה-19 בבימויה של דנישקה אסטרהאזי. קאנינג צילמה את הסרט ליד במניטובה, קנדה במאי 2009. היא גילמה את מגי מקגרגור, הבכורה מבין שתי אחיות בריטיות הנאבקות להתאושש בערבות קנדה. הסרט הוקרן בבכורה בפסטיבל הסרטים הבינלאומי של ונקובר בשנת 2009. סדרת "יומני הערפד" חודשה שלושה שבועות לאחר שקאנינג סיימה לצלם את הסרט.

קאנינג גילמה ב"יומני הערפד" את ג'נה סומרס, דודתה והאפוטרופוסית של אלנה גילברט (נינה דוברב) ואחיה הצעיר ג'רמי (סטיבן ר. מקווין). קאנינג הופיעה בעונה השנייה של "יומני הערפד" בין השנים 2010–2011, עד שדמותה נהרגה בפרק "The Sun Also Rises".

בספטמבר 2010, קאנינג הייתה שותפה לכתיבת סיפור אהבה המתרחש בתקופת המערבון. בשנת 2011, היא עבדה על פילם נואר קצר בשם "Corvus", וצילמה את סדרת הרשת "Hunt for the I-5 Killer", בוונקובר. עוד בשנת 2011, היא צילמה סרט הטלוויזיה, "החוק של האנה", בקלגרי, אלברטה, לצד גרייסטון הולט.

קאנינג הופיעה בסרט הטלוויזיה "אני חושבת שאני עושה", שצילומיו החלו בינואר 2012 באדמונטון. היא גילמה את אודרי, מתכננת אירועים שמנהלת עסק לצד שתי אחיותיה (מיה קירשנר וג'ני קופר). באותה השנה קאנינג צילמה את הקומדיה הרומנטית העצמאית, "הסוג הנכון של טעות", בבאנף, אלברטה, יחד עם ראיין קוואנטן וקתרין אוהרה, בבימויו של ג'רמיה צ'צ'יק .

בין השנים 2012–2013, קאנינג כיכבה בסדרת הטלוויזיה "בראשית: עולם חדש", ספין-אוף קנדי של סדרת המדע הבדיוני הבריטית "בראשית". היא גילמה את דילן וויר, מומחה לשליטה בטורפים, וחברה בצוות ציד דינוזאורים. הסדרה צולמה בוונקובר. עוד בשנת 2012, קאנינג כיכבה לצד ארון אשמור בקומדיה הרומנטית האפלה "I Put a Hit on You". בשנת 2013 היא הצטרפה לצוות השחקנים של סרט הדרמה הפסיכולוגית "אדוארד", בכיכובו של מייקל אקלונד . היא גילמה את פלורה, אשתו של הצלם אדוארד מויברידג'.

קאנינג גילמה את המנתחת הכללית מל קונור בדרמה הרפואית "תרופה", בהשתתפות שרה אלן , דילון קייסי  ואנריקו קולנטוני. סדרת הטלוויזיה הופקה בטורונטו מאוקטובר 2013 עד ינואר 2014. חברת השידור Shaw Media חידשה את הסדרה לעונה שנייה בת 10 פרקים. קאנינג זכתה בפרס השחקנית הטובה ביותר של UBCP/ ACTRA לשנת 2014 ובפרס ליאו להופעה הראשית הטובה ביותר לשנת 2015 על תפקידה.

בשנת 2017, קאנינג כיכבה בסרט "כוכב הקופים: המלחמה", סרט המשך לסרט "כוכב הקופים: השחר" משנת 2014. היא הופיעה בסרט "בחווה", סרט טלוויזיה בבימויה של רייצ'ל טלליי על הרוצח הסדרתי רוברט פיקטון, ובסרט "שלום משמיד", שהוקרן בבכורה בפסטיבל הסרטים הבינלאומי של טורונטו 2016. קאנינג גילמה את ז'קלין שזצ'קה בסדרת נטפליקס משנת 2017, "סדרה של צרות", המבוססת על סדרת הספרים מאת דניאל הנדלר. היא גם כיכבה כמנהלת פנימייה, גברת בריקסיל, במותחן הדיסטופי "רמה 16", שנכתב ובוים על ידי דנישקה אסטרהאזי . קאנינג שיתפה פעולה עם אסטרהאזי בפעם השלישית הסרט "בננה ספליטס", שצולם בקייפטאון, דרום אפריקה.

קאנינג הייתה מועמדת לפרס UBCP / ACTRA לשנת 2020 לשחקנית הראשית הטובה ביותר על עבודתה בסדרת הרשת "תוכנית בית חולים". בשנת 2021, קאנינג כיכבה בסרט "סופרהוסט", היא ציינה שהתקשתה לצלם את סצנות הוולוג ביוטיוב.

בשנת 2026 קאנינג הצטרפה לעונה השביעית של סדרת הטלוויזיה של נטפליקס, "וירג'ין ריבר". בסדרה היא מגלמת את ויקטוריה.

## חיים אישיים
קאנינג עברה לאטלנטה, ג'ורג'יה, כדי לצלם את "יומני הערפד". היא סיפרה שגילתה שלדרום ארצות הברית יש "תרבות שונה בהרבה מהחוף המערבי של קנדה", אך היא הפכה ל"בית השני" שלה. קאנינג התגוררה באטלנטה במשך שנתיים וחזרה לוונקובר, קולומביה הבריטית, לאחר שסיימה לצלם את הסדרה.

## פילמוגרפיה
### קולנוע

### טלוויזיה

## קישורים חיצוניים

## הערות שוליים

קטגוריה:שחקניות קולנוע וטלוויזיה קנדיות
קטגוריה:קנדים שנולדו ב-1987
קטגוריה:קנדיות שנולדו ב-1987